Document ID: /roh_data/filtered/fineweb-2-filterrobots_roh.jsonl.gz/19404

Sco successuras da la Landi vegnan las duas interpresas Ilanz Keramik e Swiss River Adventures a sa chasar en il bajetg sper il plaz fiera a Glion. La possessura dal bajetg, l’Uniun purila Surselva, sto l’emprim dentant renovar il bajetg per CHF 200’000. Il credit per far las lavurs necessarias ha la radunanza generala deliberà senza cuntravusch. Planisà è da far las lavurs da renovaziun durant l’enviern per che ils novs locataris sappian retrair ils locals entschatta mars 2017.
Biros e magasins
Sco il president da l’Uniun purila Surselva, Curdin Capeder, ha declerà, vegnia cunzunt l’emprim plaun renovà. I dovria ina nova isolaziun, pliras stanzas da seduta e d’instrucziun sco era pliras tualettas supplementaras. Quai cunzunt per la Swiss River Adventures, ina interpresa ch’organisescha viadis cun bartgas da gumma tras la Ruinaulta. Ella stoppia avair avunda plaz per gruppas fin 100 persunas. Las localitads da las duas interpresas vegnian separadas cumplettamain cun mirs, quai ton en l’emprim plaun sco era en il plaunterren. Là vegnian installads magasins e lavuratoris.